Mitomizina

Mitomizina Streptomyces caespitosus edo Streptomyces lavendulae bezalako espezieetatik lortzen den alkaloide aziridinikoen taldeko antibiotikoak dira. Mitomizinen artean erabiliena Mitomizina C deituriko konposatua da eta agente kimioterapeutiko bezala erabiltzen da, bere izaera antitumoral eta antibiotikoa dela eta.

Akzio Mekanismoa 

Mitomizinak agente alkilante bezala jokatzen du, era monofuntzionalean edota bifuntzionalean. Zelula barruan aktibatu egiten da agente erreduktore, entzima mikrosomal edo pH azidoaren eraginez. Aktibatutako metabolitoa DNA-rekin kateaturik geratzen da, DNA-ren sintesiaren inhibizioa eraginez. Mitomizina DNA-ari lotzeko orduan, guaninaren aldameneko baseetan elkartzen da. Beraz, guanina eta zitosina portzentaia handiko genomaren eremuetan lotuko litzateke nagusiki.

Mitomizinak duen eragina ziklo zelularrean ez da fase espezifiko batean gertatzen, baina sortzen dituen efektuak, normalean, G1 edo S zikloen bukaeran ematen dira. Honek, haustura kromosomikoak eragiten ditu, aberrazio kromosomikoak sortuz. Beraz, mitomizinak kantzerigeno eta teratogeno bezala ere joka dezake.

Bakterioek Garatutako Erresistentzia 

Mitomizinarekiko erresistentzia kasuak ere ematen dira, beste hainbat antibiotikoen kasuan bezala. Honen arrazoiak anitzak izan litezke. Batzuetan, andui batzuk erabiltzen diren dosi txikiekiko tolerantzia erakusten dute. Beste batzuetan, DNA erreparatzeko entzimen aldaera espezifikoek mitomizinaren efektuak neutraliza/inhibitu ditzaketela ikusi da.

Ezaugarriak 

Mitomizinaren aldaera ugari dago baina, ezagunena eta erabiliena C motakoa da. Horregatik, ezaugarriak aztertzerako orduan, hau erabiltzen da erreferentzia bezala. Mitomizina C molekulari talde funtzional jakin batzuk aldatuz gero, beste aldaerak lortuko dira, propietate/ezaugarri desberdinak ere izango dituztenak.

Mitomizina C 

 
Formula molekularra: C15H18N4O5

CAS: 50-07-7

Masa Molekularra: 334.331 g/mol

Egoera: Solidoa. Urdin/more koloreko kristalak.

Jatorria: Streptomyces caespitosus, Streptomyces purpurascens, Streptomyces verticillatus eta Streptomyces fervens.

Beste ezaugarriak: Antibiotikoa eta antineoplastikoa. Metanola, kloroformo, azetona, bentzeno, eter eta azidotan disolbagarria da.

Biosintesia 

Mitomizina guztien biosintesia hiru konposatu desberdin konbinatuz ematen da, azido 3-amino-5-hidroxibentzoikoa (AHBA), D-glukosamina eta karbamilo fosfatoa, hauetatik mitosano izeneko eraztuna sortuz. Bitartekari garrantzitsuena, AHBA, beste antiobiotiko batzuen aitzindaria da, hala nola rifamizina, ansamizinen taldekoa.

Mitosanoa 

Mitosanoaren biosintesi prozesuaren hasieran fosfoenolpirubato molekula bat gehitzen zaio eritrosa-4-fosfato karbohidratoari. Sortutako produktuari amoniako molekula bat gehitzen zaio eta horrela azido 4-amino-3-desoxi-D-arabino heptulosoniko-7-fosfatoa (aminoDAHP) lortzen da. Ondoren, DHQ (3-deshidrakinato) sintasak eraztunaren sorrera bideratzen du, modu honetan azido 4-amino-3-deshidrokinikoa (aminoDHQ) sortuz. Produktuak oxidazio bikoitz bat jasaten du aminoDHQ deshidratasaren bitartez eta modu honetan 4-amino-deshidroshikimatoa (aminoDHS) ematen du.

Hau AHBA sintasaren-ren bitartez aromatizatu egiten da azido 3-amino-5-hidroxibentzoikoa (AHBA) lortuz.

Ondoren, mitosanoaren nukleoa sintetizatu ahal izateko, AHBA eta D-glukosaminaren arteko kondetsazioa ematen da. Prozesu hau eman ondoren, mitosanoak talde funtzionalen transposizioak jasaten ditu.

Erreferentziak

Kanpo estekak 

Antibiotikoak
Alkaloideak
Konposatu heteroziklikoak (4 eraztun edo gehiago)
Enonak
IARCren 2B taldeko kartzinogenoak
DNA erreplikazioaren inhibitzaileak